Mini-futbol bo‘yicha musobaqada O‘zbekiston Turkmaniston darvozasiga 10 ta gol kiritdi

Poytaxtimizdagi “O‘zbekiston” sport majmuasida mini-futbol bo‘yicha Osiyo chempionati saralash musobaqasi bo‘lib o‘tmoqda. Bu haqda O‘zA xabar berdi.

Unda O‘zbekiston, Turkmaniston, Qirg‘iziston va Tojikiston terma jamoalari o‘zaro kuch sinashmoqda. Musobaqa qoidasiga ko‘ra saralash guruhida dastlabki uch o‘rinni egallagan terma jamoa 2014-yili Vyetnamda o‘tkaziladigan Osiyo chempionatining final bosqichiga yo‘llanma oladi.
Musobaqaning dastlabki turida O‘zbekiston terma jamoasi turkmanistonlik futbolchilarni 10:1 hisobida mag‘lubiyatga uchratdi. Dilshod Rahmatov beshta, Jamoliddin Sharipov ikkita, Artur Yunusov, Dilshod Irisaliyev, Farhod Abdumavlonovlar bittadan gol kiritdi.

Guruhdagi ikkinchi uchrashuvda Qirg‘iziston vakillari Tojikiston terma jamoasi bilan kuch sinashdi. Uchrashuvda tojikistonliklar 8:4 hisobida zafar quchdi.
O‘zbekiston terma jamoasi ikkinchi turda Tojikiston futbolchilariga qarshi maydonga chiqadi.
Aytish kerakki, mini-futbol bo‘yicha O‘zbekiston milliy terma jamoasi 2001-yili Eronda, 2006- va 2010-yillarda Toshkentda o‘tkazilgan Osiyo chempionatlarida kumush, 2005-yil Vyetnamda, 2007-yil Yaponiyadagi qit’a birinchiliklarida bronza medallarni qo‘lga kiritgan.
Foto © O‘zA